Fort-Mardyk

Fort-Mardyk (Frans: Fort-Mardyck, Nederlands: Fort-Mardijk) es e vroegere gemêente in't Fransche Noorderdepartement die nu e zogenoemde "commune associée" es vande stad Duunkerke. De dêelgemêente ligt ande westkant van Duunkerke-Centrum, tusschn de hoavn, Sint-Pols, Klêen-Sintn en de gemêente Groot-Sintn. Fort-Mardyk it en ippervlakte van 1,41 vierkante kilomèiters en telt apeupri 3600 inweuners.

Geschiedenisse
De plekke es enoemd achter 't vroegere fort da in 1620 deur de Spanjoardn wierd ebouwd om de westkant van Duunkerke te beschermn en da verwyst na de bygeleegn plekke Mardyk. Tusschn de 4de en den 25sten oest 1646 wierd et fort by't Beleg van Mardyk beleegerd deur e Fransch-Ollandsche coaliesje teegn de Spanjoardn. Tusschn 30 september en 3 oktober van 't joar 1657 wierd et fort ipnief g'attaqueerd en ingepakt deur 't Fransche leeger ounder leydienge van Vauban en Louis Nicolas de Clerville in den anlôop na de Slag der Duun'n van 1658. Achter da de Fransch-Iengelse coaliesje die slag by Duunkerke gewoun'n ad, gienk dus ôok Fort-Mardyk volgens d'oovrêenkomste oovr na d'Iengselsche. Mo vier joar derachter, in 1662, kochte keunienk Louis XIV Duunkerke en dus ôok Fort-Mardyk were van d'Ingelsche. In 1665 wierd het fort ip bevel van zunnekeunienk me de ground gelyk gemakt en ne liet der deur zyn minister van de marine, Jean-Baptiste Colbert, e kolonie van Frans koutende zêemann'n uut Picardië stichtn. Die beweuners wierdn surtout gerekruteerd uut de regio round Stoapel en Kuuk, juuste ten zuudn van Bonen.

In 1793 wierd achter de Fransche Revoluusje et dorptje e zelfstandige gemêente, mo korteliengs derachter in 1800 wierd Fort-Mardyk by de gemêente Mardyk gevoegd. In 1830 wierd et ton were by Groot-Sintn gestookn en in 1868 wierd et ipnief en ounofankelyke gemêente. In 2003 wierd, juuste lyk in Sint-Pols, beslootn deur de gemêenteroadn van te fuuzjeneern me Duunkerke, mo by e volksroadpleegienge ieroovr in december 2004 wierd 't ipkomstquotum van 25 percent nie g'oald, waarip de fuuzje nie deuregieng. In 2010 wierd die beslissienge nietig verkloard en wierd Fort-Mardyk toch nog e "commune associée" van Duunkerke.

Categorie:Duunkerke
Categorie:Plekke in Frans-Vloandern